Indemniteet
Indemniteet ehk parlamendiliikme vastutamatus on põhimõte, mille kohaselt parlamendiliige ei kanna distsiplinaar- ega kriminaalvastutust parlamendis tehtud avalduste eest. Indemniteedi eesmärk on kaitsta parlamendiliikme sõna- ja otsustamisvabadust ning vaba poliitilist debatti parlamendis. Oma mandaadi teostamisel peab parlamendiliikmel olema õigus esitada ettepanekuid, arvamusi ja hinnanguid. See võimalus ei oleks täielikult tagatud, kui parlamendiliiget saaks tema sõnade eest vastutusele võtta.